Lista likova serije Bitange i princeze

U pet sezona i 108 epizoda serije *[[Bitange i princeze]]* pojavio se niz likova, od glavnih preko epizodnih. Inicijalno, serija je započela s pet glavnih likova, koji su bili Kazimir Hrastek (Hrvoje Kečkeš), Robert Kumerle (René Bitorajac), Teodor Friščić (Tarik Filipović), Irena Grobnik (Mila Elegović) i Lucija Toć (Nataša Dangubić), ali su od druge sezone do kraja likovi Gazde (Predrag Vušović), Konobara (Dražen Čuček) i Saše (Mile Kekin) od sporednih postali glavni likovi. Adriana (Mia Krajcar) bila je dio glavne postave u trećoj sezoni, ali je kasnije bila sporedni, odnosno epizodni lik. Velik broj poznatih glumačkih imena također je gostovao u seriji. Ovaj će članak sadržavati popis likova iz serije, uz osnovne informacije o njima te poveznice na pojedinačne članke, gdje oni postoje. 

## Pregled

Kada su *[[Bitange i princeze]]* krenule s emitiranjem, svih pet glavnih glumaca bili su poznati u domaćoj javnosti, ali samo su se René Bitorajac i Tarik Filipović (mada više zbog svog voditeljskog rada) smatrali pravim zvijezdama, dok su ostali glumci bili manje prisutni na javnoj sceni te su uglavnom bili poznati kao kazališni glumci. Goran Kulenović, autor serije, izvorno ju je napisao kao seriju za Bitorajca, Filipovića i Kečkeša, a inspiracija za seriju bio je kultni američki sitcom *[[Friends]]*; kasnije je glumačka postava proširena. Iako je serija vrlo brzo pronašla svoj vlastiti izričaj, ansamblski koncept prikaza likova - prema kojem su svi glavni likovi dobivali otprilike istu količinu vremena - bio je očit i u *Bitangama i princezama*, mada samo do treće sezone, kada su neki glumci - što zbog privatnih, što zbog drugih poslovnih obveza, ali i zbog financijskih razloga - bili manje prisutni ili potpuno odsutni u određenim epizodama. Zato se dogodio zanimljiv slučaj da nijedan lik u seriji nije nastupio u svih 108 epizoda. Rekorder, sa 105 pojavljivanja, bio je lik Kazimira Hrasteka. Glumci su u godinama nakon snimanja u intervjuima i razgovorima potvrdili kako je snimanje epizoda uvijek teklo u odličnoj atmosferi i kako su uživali radeći na *Bitangama i princezama*.

Presjek najvažnijih likova izgleda ovako:

## Glavni likovi

### Robert Kumerle

**Robert Kumerle** (René Bitorajac) je nezaposleni mladić iz zagrebačke Dubrave koji na površini izgleda kao opasni dečko iz kvarta. Upoznajemo ga u prvoj epizodi kako izlazi iz frizerskog salona (iako je potpuno ćelav) i odlazi na kiosk po oglasnik kako bi pronašao stan. Njegov slučajni susret s Kazimirom Hrastekom u pubu *Bitange i princeze* dovest će do toga da njih dvojica, zajedno s Kazinim prijateljem Teom, postanu cimeri. Robi je završio šumarstvo, ali ne radi u struci te kroz cijelu seriju pokušava na jednostavan način doći do slave i velike količine novca, pri čemu uglavnom nema uspjeha. Kada se zaposlio na lokalnoj StrTV, nadao se da će postati svjetski poznat, ali je svojim postupcima Šefa nerijetko dovodio do ruba srčanog udara. Nakon zatvaranja StrTV-a, jedno je vrijeme radio kao taksist, zaštitar u knjižari *Prizma*, okušao se kao neuspješni nogometni menadžer, MMA borac i slično, da bi na kraju ponovo završio na StrTV-u nakon što je Gazdin rođak Paško Gabrić otkupio televiziju i ponovo ju pokrenuo. 

Iako ostavlja dojam grubijana, Robi ima jako nježnu stranu koju skriva od drugih, tako da ga u nekoliko navrata vidimo kako plače i redovito spominje da je najveći fan Letećeg odreda. Sebe doživljava kao velikog ženskaroša, međutim njegovi su uspjesi sa ženama u seriji bili u najboljem slučaju ograničeni, čak i usporedbi s Kazom. Posebno rivalstvo, kako privatno tako i poslovno, imao je s Irenom, iako su bili jako slični, a bio je i tiha patnja konobara Armanda, koji je redovito flertao s njime, pri čemu je nastala fraza "*dva metra od mene*", kojom je Robi tjerao Armanda od sebe. Veliki je nogometni fan i navijač Dinama i hrvatske reprezentacije. Kasnije se u seriji otkriva da dolazi iz obitelji razvedenih roditelja te je jako teško primio činjenicu da je njegov otac, Braco, zapravo homoseksualac.

### Kazimir Hrastek

**Kazimir Hrastek** (Hrvoje Kečkeš) je smotani mladić koji u prvoj epizodi, sa svojih 26 godina, konačno odluči napustiti obiteljski dom kako ne bi morao slušati svoju majku i njezinog ljubavnika. Pri tome zanemaruje činjenicu da nema novca niti posla, ali (ne)sretna okolnost spoji ga s Robijem, koji je u potrazi za cimerom; nakon što nagovori Robija da na stan prime i Kazinog školskog prijatelja Tea, njih trojica postaju cimeri. Kazo se može opisati kao šmokljan, a njegov je društveni život prilično slab i nezanimljiv. Kolekcionar je stripova i veliki filmofil; ovo potonje ubrzo mu koristi kako bi se zaposlio u Gazdinoj videoteci, gdje će raditi praktički sve do njezina zatvaranja i prenamjene u *Agenciju*, iako mu je Gazda redovito neisplaćivao plaću. Nakon otvaranja *Agencije*, Gazda ga je zaposlio kao *[[copywriter]]a*, iako Kazo o tome nije znao ništa, ali je ostao raditi u *Agenciji* do samoga kraja. 

Kazo je dobrodušan i pomalo naivan mladić. Inicijalno pati za Irenom i dopušta joj da manipulira njime kada joj je potreban, a ne vidi da je Lucija zaljubljena u njega. Iako je svjestan svojih nedostataka, konstantno se pokušava dopasti zgodnim djevojkama poput Irene, njezine prijateljice Glorije ili Adriane, iako je u startu svjestan da su mu šanse jako male. Ipak, u četvrtoj sezoni imao je djevojku, Kseniju, a u petoj je sezoni imao i svoj "Bogie trenutak" s Blankom, što je posebno značajno jer je njegov najdraži film *[[Casablanca (film)|Casablanca]]*. Kazo ima jako dobar odnos s ocem Domagojem, koji je napustio obitelj kako bi bio pustolov i koji je Kazin uzor u nekim stvarima.

### Teodor Friščić

**Teodor Friščić** (Tarik Filipović) je odvjetnik i Kazin dugogodišnji prijatelj koji, kao i Kazo, prolazi kroz vrlo teško razdoblje na samom početku serije. Naime, njegova supruga Barbara optužila ga je da ju vara te ga je izbacila iz zajedničkog stana i sve mu uzela, iako je ona bila ta koja je imala ljubavnika, i to Armandovog brata blizanca Đuru Krolu. Na Kazin nagovor, Teo upada u cimerstvo s Robijem i njim, ali kako jedino od njih ima stalan i dobro plaćen posao, u početku uglavnom on plaća sve troškove stanovanja. U jednom trenutku, razočaran svojim poslom i životnim odlukama, daje otkaz i postaje ekološki aktivist, što Kazi i Robiju stvara probleme s plaćanjem troškova, a koji se nastave i kada Teo odluči biti *pro bono* odvjetnik. U jednom trenutku dobije ponudu od Tajne službe da im se pridruži te postaje **Agent Lovorko**, iako taj podatak isprva krije od svojih prijatelja. Na samom kraju serije daje otkaz u tajnoj službi, razočaran stanjem u toj organizaciji. 

Privatno, Teo je prikazan kao osjećajan i principijelan lik sa čvrstim idealima koje ne želi pogaziti, čak ni ako mu utječu na profesionalni život. Iako je opisan kao zgodan i privlačan, nema sreće sa ženama - Barbara ga je ostavila, s Irenom nije imao uspjeha, veza s Lucijom mu je propala, a iako je spavao s Adrianom i dobio sina (Beru) s njom, njihova veza nije uspjela. 

### Irena Grobnik

**Irena Grobnik** (Mila Elegović) je bivša manekenka, zgodna, ali "šašava plavuša" koja je odustala od karijere u modelingu kako bi postala nešto više. Na samom početku serije, ona je također u potrazi za stanom te nagovara Luciju, koji slučajno upozna u Gazdinoj videoteci, da joj bude cimerica. Ipak, njih dvije ne dobivaju originalni stan, već susjedni stan koji im ponudi deda Bobi, ali koji zahtijeva veliku renovaciju. Njezin je karijerni put sličan Robijevom - okušala se na StrTV-u, kasnije je dobila posao u knjižari *Prizma* isključivo zbog izgleda, a onda je paralelno radila u *Agenciji* i ponovo na StrTV-u. Naravno, nakon što je televizija izgubila koncesiju, Irena je također dobila otkaz. 

Irena ima jako visoko mišljenje o sebi te je svjesna svog fizičkog izgleda, koji nerijetko koristi kako bi manipulirala muškarce oko sebe (npr. Kazu). Bila je zaljubljena u Tea, ali ta veza nije uspjela, a kasnije je imala i kratku aferu s Gazdom pod utjecajem alkohola, te s Robijevim poznanikom, nogometnim menadžerom Kockom. Potječe iz imućne obitelji - njezini majka i otac su intelektualci i dobrotvori - a ima i sestru s kojom ima razvijeno rivalstvo. Jako se povezala s Lucijom, a zajedno su prezirale Adrianu te su ju smatrale konkurencijom.

### Lucija Toć

**Lucija Toć** (Nataša Dangubić) je dobrodušna, ali nespretna i pomalo izgubljena djevojka iz dubrovačkog područja koja je došla u Zagreb kako bi studirala egiptologiju, ali fakultet nikada nije završila. Na samom početku, Luciju upoznajemo kao djelatnicu Gazdine videoteke koju Irena nagovara da joj bude cimerica. Lucija će ostati kod Gazde do zatvaranja videoteke, ali nije zaposlena u *Agenciji*; nakon prekida veze s Teom prolazi kroz neobičan period slobode i samootkrivanja, ali se ubrzo vraća u "normalu". Imala je kratkotrajnu vezu s Teom koju je prekinula nakon što joj je on izjavio ljubav, a od tog je trenutka do kraja serije bila ljubomorna na sve njegove stvarne i potencijalne partnerice, a posebice Adrianu. Jako je povezana s babom Mandom, koju je često pitala za savjete. 

Lucija je, kao i Teo, veliki idealist, jako je poštena i na trenutke naivna u svom idealizmu te često ne razumije što se događa oko nje. Također, izrazito je praznovjerna te vjeruje u astrologiju, proročanstva i magiju; sva tri elementa imaju izražen utjecaj na njezin život i odluke koje donosi. 

### Gazda

**Gazda** (Predrag Vušović), izvorno potpisan kao **Vlasnik videoteke**, lukavi je i prepredeni biznismen iz sinjske krajine koji je isprva vlasnik videoteke, ali mu je cilj obogatiti se što više, bilo legalno, bilo ilegalno. On je isprva Lucijin i Kazin poslodavac te je u prvoj sezoni bio sporedni lik, ali se od druge sezone do kraja smatrao glavnim likom, sukladno čemu je i njegova uloga u seriji povećana. Kako bi povećao svoje bogatstvo, pokušavao je videoteku prenamijeniti u kladionicu, umjetničku galeriju i sex shop, ali ju je na kraju morao zatvoriti jer su videoteke generalno propadale zbog povećane piratizacije. U dogovoru sa Sašom u trećoj sezoni otvara marketinšku agenciju *Agencija*, gdje uz Kazu zapošljava i Adrianu, a kasnije i Irenu, međutim i tu je imao ograničenog uspjeha. 

Gazda je oportunist i ima vrlo malo ideala, osim onih čisto egoističnih - za vlastitu dobit žrtvovat će gotovo sve, a jedinu je istinsku povezanost imao s majkom, koju je smatrao sveticom, i alkarskom tradicijom iz svog rodnog kraja. S druge strane, prilikom rata sa Slovenijom nije se susprezao od korupcije i ratnog profiterstva. Zbog svog je posla nerijetko imao problema sa zakonom, čak i sa Tajnom službom, ali je bio toliko premrežen i lukav da se uglavnom uvijek izvukao. Na samom kraju lažira vlastitu smrt i bježi u Bjelovar, vjerujući da ga tamo nitko nikada neće pronaći. Gazda je njegovo pravo ime.

### Konobar

**Armando Vukušić** (Dražen Čuček), većinu serije potpisan kao **Konobar**, isprva je konobar, a kasnije i suvlasnik puba *Bitange i princeze* u koji glavni likovi redovito dolaze. I on je u početku bio sporedni lik, ali je od druge sezone do kraja smatran glavnim likom te je imao značajnu ulogu u životima glavnih likovima, s kojima se sprijateljio. Jako feminiziran, Armando je homoseksualac i jako mu se sviđa Robi, s kojim redovito flertuje, iako ga ovaj konstantno odbija te unatoč činjenici da je većinu serije bio u vezi s izvjesnim Nevenom. Armando Vukušuć nije mu pravo ime, jer ga je njegov brat kriminalac, Đuro Krolo, prisilio da promijeni ime kako ih ne bi međusobno povezivali; Đuro ga se sramio jer je homoseksualac. Do kraja sezone postao je i blizak prijatelj sa Sašom, s kojim je zajedno otkupio pub od bivšeg vlasnika.

### Erotoman

**Saša** (Mile Kekin), punim imenom **Aleksandar Turina**, većinu serije potpisan kao **Erotoman**, isprva je bio sporedni lik koji je predstavljen kao jedan od članova Gazdine vidoteke, a koji je dolazio gotovo isključivo po porniće. Iako je i on bio predstavljen kao sporedni lik, od druge sezone do kraja smatralo ga se glavnim likom. Saša je pomalo čudan, ali ima granice u svojim fetišima, a uz to je i opsjednut Freudovom psihoanalizom, odnosno njegovim postavkama o psihologiji seksualnosti. Saša je bio Gazdin najvjerniji član te se snažno borio za opstanak videoteke, a kada je na početku treće sezone dobio neočekivano nasljedstvo, uložio je u *Agenciju* čiji je suvlasnik bio neko vrijeme; kasnije je ostatak novca uložio zajedno s Armandom i postao suvlasnik puba. U jednom trenutku odlučio se okušati u režiranju pornića te je napravio međunarodnu karijeru, radeći primarno u Nizozemskoj, a u Hrvatskoj je u konačnici snimio svoje dugo planirano remek-djelo, *[[Karala me rumena divojka]]*. Po završetku serije, Saša se preselio u Njemačku.

## Sporedni likovi

### Šef

**Šef** (Zvonimir Zoričić) je iskusni novinar koji je u dva navrata bio glavni urednik na StrTV-u. Iako izraito kompetentan i sposoban, Šef je uglavnom radio s nesposobnim kolegama, poput Robija i Irene, zbog čega je često gubio živce, bio na rubu srčanog udara ili završavao na hitnoj. Imao je dobar radni odnos sa svojim zamjenikom, Inspicijentom. Kada je Paško Gabrić kupio StrTV i ponovo ju pokrenuo, zvao je Šefa da vodi televiziju, ali mu je nametnuo nemoguće uvjete rada. U seriji je otkriveno i da ima izrazito nesređene obiteljske odnose, da je u dugovima i da je ovisnik o kockanju. Lik se nije pojavio u trećoj sezoni. Za razliku od Gazde, čije je pravo ime zaista Gazda, Šef ime osobno ime, koje nikada nije otkriveno, dok je u jednoj epizodi otkriveno da se preziva **Bartol**.

### Inspicijent

**Inspicijent** (Željko Duvnjak) je inspicijent StrTV-u i Šefova desna ruka. Iako ostavlja dojam pomalo zbunjene i uštogljene osobe, jako je pedantan i lojalan, zbog čega svoje zadatke u pravilu izvršava bez pogrešaka, koje se najčešće događaju zbog drugih djelatnika televizije. U Šefovom odsustvu, on je zadužen za program te je u jednom kratkom periodu čak i vodio StrTV, ali nije se znao nositi s autoritetom tako da je djelovao kao tiranin koji je na kraju svima podijelio otkaze. Kao i u Šefovom slučaju, Inspicijent ima osobno ime i prezime, ali taj podatak nikada nije otkriven. 

### Barbara

**Barbara** (Nina Violić u sezoni 1, Ivana Bolanča u sezoni 2) je Teova bivša supruga koja ga u prvoj epizodi izbacuje iz zajedničkog stanja, optužujući ga da ju vara. Na kraju se ispostavi kako je ona cijelo vrijeme imala ljubavnika, kriminalca Đuru Krolu, koji joj je nudio više uzbuđenja od Tea, ali ni ta veza nije uspjela. U razvodu je dobila gotovo sve i kasnije se pokazala kao vrlo loša osoba. Barbara je bila prvakinja u jahanju te je oko toga gotovo ušla u posao s Gazdom. Djevojačko prezime joj je **Klarić**. Barbara je jedini glavni ili sporedni lik čija je glumica promijenjena u seriji, mada razlog promjene nije poznat. 

### Unuka

**Unuka** (Ksenija Marinković) je unuka dede Bobija i pokojne mu supruge Vilme, stanodavaca glavnih junaka. Pojavljuje se na kraju prve sezone kada obavještava glavne likove da se trebaju iseliti iz njeznih stanova, što ove potakne da ju pokušaju zavesti, ali bez uspjeha. Ispostavlja se da se njoj zapravo sviđa Kazo i da je jako usamljena jer je već u godinama, a nema partnera. Ispostavi se da je zapravo nimfomanka koja je potpuno iscrpljivala Kazu te ga je htjela prisiliti na brak, ali je iznenada umrla početkom druge sezone od posljedica gušenja hranom. 

### Psihopat

**Psihopat** (Filip Šovagović) psihički je bolesna osoba koja ima disocijativni poremećaj identiteta (pogrešno je nazvan psihopatom), a koja se isprva pojavljluje kao Teov klijent po imenu **Mate Taraba**. Osim Tarabe, njegovi utvrđeni identiteti su **Jurica Spindl**, **dr. Zambata**, **dr. Mirko Plazibat**, **Velimir Živago**, **Đuro Mikšić** i **Žarko Oremović**, svaki od kojih ima svoju zasebnu priču i zanimanje. U značajnom broju slučajeva, Psihopat je imao problema zbog međusobnih sukoba vlastitih ličnosti. Svaka od njegovih ličnosti bila je potpuno funkcionalna.

### Adriana

**Adriana** (Mia Krajcar), pravim imenom **Jadranka Ćurko**, Gazdina je rodica iz Njemačke koja ima česte probleme sa zakonom. U trećoj sezoni dolazi iz Njemačke, i postaje Kazina i Robijeva cimerica, kako bi se kao stručnjakinja zaposlila u Gazdinoj marketinškoj agenciji, samo da bi se kasnije ispostavila kako su njezine diplome i priča lažne. Ubrzo se ispostavlja kako je Adriana teroristica te u trećoj sezoni završi u zatvoru nakon što ju uhapsi Tajna služba. Iako su je i Robi i Kazo pokušali zavesti, jednom je spavala s Teom i zatrudnjela, rodivši sina koji je dobio ime Bero. U četvrtoj sezoni imala je status sporedne uloge, a u petoj se sezoni pojavila u epizodnoj ulozi kada je došla posjetiti svoje bivše cimere. 

### Blaž Prizmić

**Blaž Prizmić** (Galiano Pahor) vlasnik je knjižare *Prizma* u kojoj zapošljava Irenu, a kasnije i Robija. Prizmić je vrlo enigmatičan lik i veliki zavodnik, iako su njegovi pokušaju da zavede i spava s Irenom bili neuspješni; prema njoj je često imao seksualizirane komentare i aluzije koje ona nerijetko nije razumjela. Kao knjižar, bio je član Grimiznog hrpta, ali je napustio udrugu, što mu je stvorilo probleme. Zbog fizičkih sličnosti, Saša je jedno vrijeme mislio da mu je Prizmić otac, ali ispostavilo se da je on otac jednog drugog lika iz serije, Đimija Đomlije, koji ga je pokušao ubiti. Iako je preživio taj napad, Prizmić je nesretno poginuo nakon što je na njega pala polica s knjigama koju je Robi trebao popraviti.

### Agent 003

**Agent 003** (Dušan Bućan), znan još i kao **Agent Javorko**, agent je Tajne službe koji ubrzo postaje Teov partner nakon što se on pridruži službi. Iako ponekad djeluje nesposobnim, Agent 003 jako je lojalan i sposoban agent Tajne službe koji zna kako funkcionira služba i kako pragmatično pristupiti zadatku. U jednom trenutku laže Teu kako ima ženu i djecu, iako se kasnije ispostavlja da je zapravo jako usamljen i da mu je posao u službi jedini funkcionalni životni aspekt. Iako se često nisu slagali, u Teu je vidio jedinog prijatelja kojeg ima. 

### Glavni / Glavna

**Glavni** (Ivo Rogulja, samo glas) bio je šef Tajne službe u četvrtoj sezoni serije. Glavni nikada nije prikazan, a čuo se jedino kroz vrata na kojima se vidjela kartonska silueta koja je podsjećala na profil Alfreda Hitchcocka; jedini dio Glavnog koji se vidio bila je njegova ruka, iako je čak i ona viđena samo kao silueta. U sezoni je potvrđeno da je Glavni u rodu s Gazdom. **Glavna** (Branka Cvitković) nova je šefica Tajne službe u petoj sezoni nakon što je Glavni otišao; razlog promjene bila je smrt glumca Ive Rogulje, koji je preminuo prije snimanja pete sezone pa je njegova uloga morala biti zamijenjena. Za razliku od Glavnog, Glavna je prikazana u nizu navrata. Iako je pokušavala skrivati činjenicu da je žena korištenjem uređaja za manipulaciju glasa (kako bi ga učinila dubljim), često se znala izlanuti i tako otkriti da je žena. Hitchcockovu siluetu zamijenila je onom bana Jelačića, kojom je upravljala pomoću daljinskog upravljača. 

### Dorian pl. Drašković

**Dorian pl. Drašković** (Milan Pleština) hrvatski je plemić koji zapošljava Robija kao batlera, vjerujući kako je on iskusni batler po imenu Krešimir Gmaz. Živi sam u velikoj kući te je izrazito tradicionalan; ima brata Dražena, koji je narkoman i alkoholičar, a njegova bivša supruga izgleda identično kao Irena te se ispostavi kako se Dorian smatra krivim za njezinu smrt. Jedno vrijeme, tajna ga je služba sumnjičila da želi srušiti Hrvatsku i obnoviti Austro-Ugarsku, ali se ispostavilo da samo planira regionalnu karijeru šlager pjevača. 

### Ksenija

**Ksenija** (Katarina Bistrović-Darvaš) djevojka je koju Kazo upoznaje na tulumu u pubu, a koja ubrzo postaje njegova djevojka. Po zanimanju je urologinja. Iako se njih dvoje načelno slažu, ispostavlja se da među njima postoje velike karakterne razlike, a koje postaju intenzivnije kada se Kazo zaljubi u njezinu najbolju prijateljicu Mirtu. Istovremeno dok Ksenija njemu pokuša reći da je dobila bolju poslovnu ponudu, Kazo misli da žele prekinuti te prvi prekine s njom, što Kseniju potpuno razbijesni i ona odlazi.

## Epizodni likovi

:
### Obitelj Kumerle

* **Braco Kumerle** (Boris Miholjević)

* **Vanja** (Zoran Čubrilo)

### Obitelj Hrastek

* **Domagoj Hrastek** (Damir Lončar)

* **Ozren Hrastek** (Goran Bogdan)

* **Ružica Hrastek** (Elizabeta Kukić) izvorno je predstavljena samo kao glasovna uloga u prvoj epizodi serije, ali je Elizabeta Kukić kasnije ponovila svoju ulogu u nekoliko epizoda kada se Ružica Hrastek osobno pojavila. U prvoj epizodi saznajemo kako je Ružica živjela sama s Kazom te kako je u jednom trenutku našla novog ljubavnika, što je Kazu nagnalo da se osamostali. **(...)** Iako je njezino ime otkriveno, konzistentno je kroz odjavnu špicu potpisivana kao **Kazina majka/stara**.

### Obitelj Friščić

* **Berislav Friščić** (glas posudio Robert Ugrina), odmilja zvan **Bero**, sin je Tea i Adriane, koji se pojavljuje u dvije epizode serije, a kasnije je spomenut u više navrata. Iako je Adriana za vrijeme trudnoće s Berom bila u zatvoru, privremeno je izašla na slobodu kako bi rodila. Prije toga je došla po Tea, koji nije bio kod kuće jer se u međuvremenu zaposlio u Tajnoj službi pa je Bero rođen u stanu, gdje je Adriana dobila trudove.. Kako je nakon rođenja Adriana vraćena u zatvor, Bero je ostao kod Tea, ali se o njemu najviše brinula Lucija, jer je Teo stalno radio. U epizodi "Gle tko to snomori", koja je jedina epizoda u kojoj Bero "govori" kroz unutarnji monolog, vidimo kako su se i drugi glavni likovi brinuli o njemu. Robija i Irenu najviše je iritirao, iako je sam Bero rekao da mu je Robi bio draži od njih dvoje. Irena mu je jednom prilikom pjevala svoj hit "Daj mi, daj mi medeni", a Bero je jasno dao do znanja da mu se gadi. Bero je često imao vrlo duhovite komentare, ali je isto tako često plakao i držao glavne likove budnima. Zanimljivo je kako ga je smirivala VHS snimka utakmice Dinamo–Ajax, preko koje je Kazo iz osvete presnimio *[[Žutokljunac|Žutokljunca]]*. Gazda ga je, kao svog nećaka, također jako volio. Kada je Bero trajno "preseljen" kod Lucije i Irene, Irena se odlučila preseliti kod Robija i Kaze, dok je Teo preselio kod Lucije kako bi se mogli brinuti o Beri. Kao djetetu, Teo mu je rekao da mu je majka na službenom putu u Lepoglavi, ali mu je Gazda otkrio da je Adriana zapravo u zatvoru. Od Lucije je slučajno saznao i da su Teovi roditelji bili kriminalci. Nakon što je Adriana puštena iz zatvora, Bero je otišao s njom u Stuttgart, gdje ih je Teo posjećivao. Bero se osobno pojavio u dvije epizode, međutim ime bebe koja ga je glumila nikada nije otkriveno; potpisan je u samo jednoj epizodi, "Gle tko to snomori", a kasnije je bio prisutan i u drugim epizodama, ali nije prikazan. Spomenut je i u nizu epizoda.

* **Ivan Friščić** (Ivica Pucar) je Teov bratić koji je također odvjetnik. Kako se saznaje u epizodi, Ivan i Teo dugo se nisu vidjeli, a inače se viđaju samo na sahranama i vjenčanjima. Iako je Ivan također odvjetnik s položenim pravosudnim ispitom, Teo ga smatra nesposobnim, vjerujući da je Ivan završio pravo samo zbog pritiska roditelja i obiteljske tradicije. S druge strane, Ivan se divi Teu, iznimno ga cijeni kao odvjetnika te ga naziva "Maestro". Iz epizode se može zaključiti kako je Ivan prilično neurotičan lik s problematičnim odnosom s ocem. U jednoj sceni, u Kazinom stanu, Ivan doživi napadaj panike i, iako oca nema tamo, moli da ga otac ne tuče remenom. Također, pri samom kraju epizode, misleći da je dobio slučaj, kaže da će mu otac možda dopustiti da ponovo jede meso. Ivan je bio tužitelj u tri sudska procesa protiv Gazde. Slučajevi su prilično bizarni jer ih je Gazda, uz Teovu pomoć, pokrenuo sam protiv sebe kako bi završio u zatvoru i financijski se oporavio. Iako su slučajevi namješteni tako da Gazda izgubi, odnosno da Ivan pobijedi, svaki put se nešto dogodi što potvrdi Ivanovu nesposobnost kao odvjetnika. Bilo da Ivan sam izjavi da Gazda nije kriv, da nema dokaza za optužbu ili je neupućen u slučaj te samo čita rečenice koje mu je Teo pripremio, svaki put je izgubio slučaj. Na kraju epizode, Ivan leži ispod stola sudnice plačući i sišući palac. Pojavio se u samo jednoj epizodi, u kojoj je potpisan kao **Teov bratić odvjetnik**.

### Obitelj Grobnik

* **Božidar** (Božidar Orešković) i **Adžija Grobnik** (Nada Gaćešić Livaković)

* **Nikolina Grobnik** (Ines Preindl)

### Obitelj Toć

* **Manda Toć** (Marija Kohn)

### Obitelj Krolo

* **[[Đuro Krolo]]** (Dražen Čuček) je moćni kriminalac i Armandov brat blizanac. Bavi se cijelim nizom mutnih poslova, uključujući kamatarenje i organiziranje ilegalnih borbi. Iako je bio poznat po svojim vještinama da izbjegne zakon, nakon Teovog manevra doista je završio u zatvoru, zbog čega se želio osvetiti Teu. Iako su braća, Đuro i Armando imaju dijametralno suprotne osobnosti. Inicijalno je potpisan kao **Ljubavnik** jer je predstavljen kao ljubavnik Teove bivše žene, Barbare.

### Gazdina rodbina

* **Anđelko** (Luka Juričić)

* **[[Paško Gabrić]]** (Adnan Palangić) je bogati poslovni čovjek i Gazdin rođak koji se u četvrtoj sezoni pojavljuje kao novi vlasnik StrTV-a. Gabrić je izrazito mutna ličnost, a njegova je poslovna politika slična Gazdinoj, zbog čega su njih dvojica istovremeno i odlični poslovni partneri i rivali. 

* **Paško Grabić** (Ivan Brkić)

### Prijatelji i poznanici glavnih likova

* **Florijan Boras** (Mario Mirković)

* **Buldog** (Ranko Zidarić)

* **[[Stjepan "Đimi" Đomlija]]** (Franjo Kuhar) je poznati pustolov i glumac koji je ujedno i Gazdin prijatelj. Pojavio se prvo kao suradnik na projektu domaće produkcije nastavka filma o Indiani Jonesu, a kasnije se otkrilo da je Prizmićev sin te ga je pokušao ubiti. Kasnije je sudjelovao u snimanju serije *[[Zakon braće Radić]]* te je sa šamanom Nenadom pomogao u izradi reality showa. 

* **Đovani** (Slavko Brankov)

* **Glorija** (Nikolina Pišek)

* **Dalibor Hohnjec** (Janko Rakoš), Robijev školski kolega koji je nakon srednje škole otišao u Legiju stranaca. Kada se, nakon deset godina, Hohnjec iznenada pojavi u pubu i priđe Robiju, Robi ga se sjeti tako što otkrije da je bio "prvi red desno, zadnja klupa, uvijek sjedio sam" te ga prepozna po nadimku **Mošnja**. Ispostavlja se kako je Hohnjec išao s Robijem u srednju šumarsku te kako su ga Robi i njegovi prijatelji zlostavljali dok je bio u školi; Robi, konkretno, ga je svako jutro prije nastave umivao u WC školjci. Nakon srednje škole, Hohnjec je otišao u Legiju stranaca, gdje su ga "malo promijenili", odnosno od njega su učinili lojalnog ubojicu s psihopatskim odlikama. Kada se nakon deset godina pojavio pred Robijem, Hohnjec mu se hito zahvaliti na zlostavljanju jer ga je upravo to zlostavljanje natjeralo da ode u Legiju stranaca i postane osoba koja je danas. Kako bi mu se odužio, Hohnjec odluči ubiti Tea nakon što se Robi, nehotice, požalio na njega jer mu je večer ranije upropastio večer s djevojkom. Robi ga isprva ne shvaća ozbiljno, ali nakon što je Hohnjec pokušao ubiti Kazu misleći da je Teo, Robi ga je pokušao odgovoriti od svega, ali nije uspio; srećom po Tea, Hohnjec i njegovi legionari zabunom su ubili Gazidnog "poslovnog partnera" Karla Perigala dok je ovaj išao po film za kameru kako bi mogao snimiti seks s Lucijom koji se nikada nije dogodio. Nakon što su ubili Karla, Hohnjec se još jednom zahvalio Robiju te se pozdravio s njim kakon vraćene usluge, kazavši kako s legionarima ide paliti sela po Africi. Hohnjec je izrazito sposoban i vješt operativac Legije stranaca s iznimnim taktičkim i organizacijskim vještinama (posebice se ističe prerušavanje, s obzirom da se u seriji pojavio kao serviser i kao konobar), ali istovremeno je vidljivo da je psihički nestabilan (psihopatske odluke u ponašanju, samoozljeđivanje, vjerovanje da mu je zlostavljanje pomoglo, uvjeravanje Robija da želi Teovu smrt, i sl.), što je posljedica višegodišnjeg zlostavljanja, ali i teške obuke u Legiji stranaca. Dalibor se pojavio u jednoj epizodi serije, a tumačio ga je Janko Rakoš. 

* **Intelektualac** (Boris Svrtan)

* **Kocka** (Sergej Trifunović)

* **Tomislav Krzman** (Davor Gobac)

* **Ludi Mitar** (Duško Ljuština)

* **Luko** (Luka Dragić)

* **Maja** (Daria Knez)

* **Želimir Matić** (Ozren Grabarić)

* **Yves Milić** (Mario Kovač)

* **Mirta** (Dora Lipovčan)

* **Mišo** (Dražen Žarković)

* **Neven** (Nikša Kušelj)

* **Profesorica** (Ivana Bakarić)

* **Šatra** (Enes Vejzović)

### Klijenti u videoteci

* **Andrija** (Drago Utješanović) i **Esad** (Emir Hadžihafizbegović) dvojica su reketara koji upadaju u Gazdinu videoteku pretvarajući se da su financijska policija. Iskoristili su Kazinu naivnost kako bi dobili pristup Gazdinom uredu, gdje su našli cijelu seriju ilegalnih predmeta koje je Gazda protuzakonito držao i/ili preprodavao. Iako Esad jest Kazi pokazao značku, napravio je to sa velike udaljenosti i vrlo brzo kako bi spriječio da Kazo uoči da se radi o krivotvorini. Nakon pregleda "inventara", pokušali su od Gazde iznuditi reket u iznosu od 5,000€ mjesečno, što Gazda nije mogao platiti. Međutim, stvar je spasio Saša, koji je također upao u videoteku pretvarajući se da je financijska policija; misleći da je Saša pravi financijski policajac, Andrija i Esad odmah su pobjegli iz videoteke i nikada se više nisu pojavili. Ispostavilo se da je Saša sličnu priču gledao u porniću *Financijska polucija* te je tako spasio Gazdinu videoteku. Andrija je bio racionalni i inteligentniji, dok je Esad bio neugodan i agresivan. Iako je i Andrija imao jasan cilj, on je vodio pregovore te je bio spreman na puno više ustupaka nego Esad, koji je odmah stvari rješavao silom. Andrija i Esad pojavili su se samo u jednoj epizodi serije. 

* **Nimfomanka** (Hana Hegedušić)

* **Karlo Perigal** (Enes Vejzović), Gazdin "poslovni partner" koji šverca piratsku glazbu. Karlo sebe predstavlja kao glazbenog producenta koji otkriva neotkrivene talente te od njih pravi zvijezde; u seriji su spomenuti primjeri anonimnog poštara te mladog Đibuna, automehaničara čiji je hit "Zašto vide oči moje kad bez tebe nema boje" (favorit na festivalu u Neumu) producirao upravo Karlo. I dok muškarcima možda doista pomaže u kakvoj-takvoj karijeri, Karlo je istovremeno i seksualni predator koji vreba naivne djevojke te im obećava estradnu karijeru, a zapravo ih samo želi seksualno iskoristiti. Svoje "pothvate" bilježi na fotografijama, a njegov "album" ima ukupno 1726 unosa. Ispostavlja se kako je ranije spavao s Irenom (dok je bila brineta i prije operacije nosa), kojoj je obećao manekensku karijeru i koja je bila 348. "unos", a u seriji je isto pokušao napraviti i Luciji, koja je trebala biti 1727. "unos", obećavši joj glazbenu karijeru. Iako je Lucija pala na njegov šarm, do odnosa nikada nije došlo jer je Karlo greškom ubijen od strane ekipe Dalibora Hohnjeca, koji su ga zamijenili s Teom; Dalibor je, naime, htio ubiti Tea kao uslugu Robiju, jer se Robi požalio na Tea, što je Dalibor potpuno krivo shvatio pa je skovao bizaran plan. Međutim, Dalibor nikada nije vidio Tea, već je samo dobio opis – "visok, crn i zgodan" – a kako je Karlo imao isti opis, Daliborovi su ljudi ubili Karla dok je ovaj išao do auta po film za kameru. Karlo je imao prilično odvratnu osobnost: osim što je bio sitni kriminalac, bio je manipulator i slatkorječivi lažljivac s narcisoidnim crtama koji je vrebao nevine djevojke kako bi ih seksualno iskoristio. Također se ispostavilo kako je za to koristio hipnozu jer je želio spriječiti da se njegov "plijen" predomisli u posljednjem trenutku. Karla je u seriji tumačio Enes Vejzović, a pojavio se u samo jednoj epizodi.

### Klijenti u ''Agenciji''

* **Alajčauš** (Vedran Mlikota) i **Vojvoda** (Joško Ševo)**Stipan** (Tony Šestan) i **Matan** (Damir Poljičak)

* **Albert** (Željko Mavrović) i **Stribor** (Jasmin Telalović)

* **Aljinović** (Robert Ugrina)

* **Celebrity** (Alka Vuica)

* **Deda** (Ljubomir Kapor) je jedan od klijenata koji dolaze u Gazdinu *Agenciju*. On želi da mu Gazda napravi marketinšku kampanju kako bi na tržište plasirao svoj proizvod: pilule koje pomažu u pomlađivanju, autohtoni hrvatski proizvod. U epizodi Deda otkriva da ima 87 godina i ženu od 30 godina s kojom čeka dijete i kako, uz pomoć svojih pilula, namjerava živjeti još barem 20 godina. Kada ga Gazda usporedi s glumcem Zvonimirom Rogozom, koji je dobio dijete u 92. godini života, a umro je 1988. godine u 101. godini života, Deda govori da bi Rogoz s njegovim pilulama još uvijek bio živ i da bi pravio djecu (iako bi u tom trenutku imao 121 godinu). Gazda mu tada predloži marketinšku kampanju naziva *Život počinje u 60-oj* i spot sa starijim osobama, poput Žuži Jelinek, ali Deda to odbija i predlaže nekoga poput Nives Celzijus, nekog tko ima "cice i guzice". Shvativši da Gazda nema konkretan plan, Deda planira otići, ali u tom trenutku u *Agenciju* upada Irena s Berom. Kada je vidio Irenu i njezine obline, Deda gotovo umre od srčanog udara, ali u konačnici ipak pristaje surađivati s Gazdom. Gazda tada vješto manipulira Dedom i Irenom, govoreći jednom i drugom ono što žele čuti – Deda misli da ide na spoj s Irenom i nada se da će dirati njene grudi (jer ima fetiš na mliječne žlijezde), dok Irena misli da ide na poslovni sastanak s Dedom kako bi za Gazdu izvukla ključne informacije o klijentu. Nakon što Deda otkrije Gazdine namjere prekida daljnju suradnju. Deda se pojavio u samo jednoj epizodi, a njegovo pravo ime nikada nije otkriveno.

* **Želimir Dragaš** (Zlatan Zuhrić)

* **Dinko** (Stojan Matavulj)

:**Paško Grabić** (Stojan Matavulj) je brat (moguće blizanac) Dinka Grabića. Premijerno se pojavio u prvoj sezoni kao Teov klijent, koji je pred sudom bio optužen da je pretukao izvjesnog gospodina Labara i prisilio ga da mu prepiše dio zemljišta. Labar je opisao da ga je Paško prvo naganjao automobilom te da se morao baciti u jarak kako bi se spasio. Međutim, Paško je tada izašao iz automobila, došao do jarka i tamo ga pretukao, čemu su svjedočile masnice i zavoji na suđenju. Paško je, ipak, tvrdio da je gospodin Labar alkoholičar i da je cijela priča bila izmišljena; prema njegovoj verziji priče, on je u tom trenutku bio sa župnikom te je dogovarao obnovu crkvenog tornja, što je njegova građevinska firma trebala učiniti besplatno za Crkvu. Sebe opisuje kao katolika, osobu iznimno blage prirode i osobu kojoj je svaki oblik nasilja stran. S druge strane, nakon što je Teov mobitel četiri puta prekinuo njegovo iskazivanje pred sudom, Paško je u sudnici iščupao mobitel Teu iz sakoa i razbio ga pred svima kako više ne bi zvonio. Ovaj Paško Grabić povezan je, kako se čini, isključivo s Dinkom, a tek je u četvrtoj sezoni otkriveno da su njih dvojica braća i da je ovaj Paško Gazdin poznanik; osim ovoga, postoji još jedan lik imena Paško Grabić, a kojega je tumačio Ivan Brkić, koji je ugostitelj i Gazdin rođak. Ovaj se Paško pojavio u samo jednoj epizodi serije u kojoj ga je tumačio Stojan Matavulj; u toj je epizodi potpisan kao **Klijent**, a njegovo je ime otkriveno tek kasnije.

* **Klijent** (Zlatko Pejaković)

* **Klijentica** (Vanda Vujanić)

* **Klijentica BUG-a** (Ksenija Pajić

* **Srećko Korkut** (Sven Šestak)

* **Mileusnić** (Vinko Kraljević)

* **Palinečki** (Ivica Zadro

* **Vjeran Ramljak** (Amar Bukvić)

* **Svetlana** (Slavica Knežević)

* **Šahić** (Draško Zidar)

* **Pajo Zdjelar** (Denis Brižić)

* **Krešo Žabić** (Siniša Popović)

### Djelatnici i gosti Str<sub></sub>TV-a

* **Jozica Čepikućić** (Nikša Butijer)

* **Peraica** (Josip Zovko) i **Baba** (Dara Vukić)

* **Jagica Forenbaher** (Semka Sokolović-Bertok) je doajenka šahovskog sporta u Hrvatskoj koja Robiju dolazi kao gošća u emisiju *Sportski sitnozor*; nju je Jakov Komak (Žarko Potočnjak) poslao kao zamjenu za mladu klizačicu koja je trebala biti gošća, ali je morala otkazati gostovanje zbog nezgode koja joj se dogodila. Jagica je većinu svojih naslova osvojila za vrijeme Nezavisne Države Hrvatske, zbog čega je imala problema u Jugoslaviji te je čak jedno vrijeme boravila na Golom otoku kao politički zatvorenik. Zbog svoje prošlosti, gospodin Komak zamolio je da sva pitanja budu vezana isključivo uz sport jer se Jagica nerado prisjeća ostalih detalja. Nažalost, ona je postala žrtva Irenine osvete prema Robiju, kojemu nikada nije prenijela poruku da će Jagica doći kao zamjena za klizačicu. Stoga je Robi prvo bio zbunjen njezinim dolaskom, a onda je nastavio s pitanjima vezanim uz klizanje, ne znajući da je Jagica šahistica; pitanja su djelovala krajnje sugestivno i vidno su traumatizirala staricu. Sve je kulminiralo kada je Robi spomenuo "njezinog didu Antu" – naime, prvi trener mlade klizačice bio je njezin djed, Ante – što je Jagica shvatila kao provokaciju vezanu uz Antu Pavelića i Didu Kvaternika te je, govoreći da ih nikada nije ni upoznala, poludjela i istukla Robija torbicom u prijenosu uživo. Jagicu je u jedinom pojavljivanju tumačila Semka Sokolović-Bertok, a u odjavnoj je špici potpisana kao **Šahistica**. 

* **Voditelj** (Ivan-Goran Vitez) je glavni voditelj vijesti na StrTV-u. **(...)** Lik se pojavio u ukupno šest epizoda serije, s tim da nije u svakoj od epizoda i potpisan. Njegovo ime nikada nije otkriveno (potpisivan je samo kao **Voditelj**), a tumačio ga je Ivan-Goran Vitez, koji je bio dio produkcijskog tima serije, isprva kao pomoćnik Gorana Kulenovića, a kasnije i kao samostalni scenarist i redatelj. 

* **Zdenfa** (Marinko Prga)

### Tajna služba

* **Agent 004** (Darko Milas)

* **Charles Matić** (Frano Lasić)

* **Milenko** (Tomislav Martić)

* **Pržinar** (Igor Mešin)

* **Simke** (Siniša Ružić)

* **Žorž Telećan** (Marko Torjanac)

* **Mirko Zlokuća** (glas posudio Robert Ugrina)

### Teovi klijenti i pravosudni djelatnici

* **Čuvarica** (Ana Begić)

* **Glista** (Trpimir Vicković – Vicko)

* **Hrvoje** (Đorđe Kukuljica)

* **Horacije Kanić** (Goran Grgić)

* **Miki** (Goran Pirš – Piro)

* **Vinko Mogućnost** (Aleksandar Cvjetković) i **Zinedine Pasternak** (Edvin Liverić)

* **Pajser** (Slaven Knezović)

* **Policajac** (Elvis Bošnjak)

* **Sudac** (Vinko Brešan)

* **Sutkinja** (Matija Prskalo)

### Ostali

* **Analy** (Olga Pakalović) i **Batinić** (Zoran Pribičević)

* **Anarhist** (Ljubo Zečević)

* **Atentator** (Slaven Knezović)

* **Badžo** (René Bitorajac) i **Kizo** (Hrvoje Kečkeš)

* **Beljo** (Duško Modrinić)

* **Djed Bobi** (Josip Bobi Marotti), vlasnik stana u kojemu žive Irena i Lucija. Prvi put se pojavio kada je na vratima Gazdine videoteke nalijepio oglas za stan koji je bio u vlasništvu njegove supruge Vilme. U istoj epizodi pojavio se na samom kraju kada se iz nejasnih razloga ispričavao Vilmi, ne znajući da je ona u međuvremenu umrla od srčanog udara. Bobi je bio prilično netaknut njezinom smrću, čak pomalo i veseo, te je rekao da će ići u starački dom sada kada ga Vilma više neće maltretirati. Kasnije se saznaje da je boravio u obližnjim toplicama te da je konstantno, kako u domu tako i u toplicama, pokušavao spavati sa sestrama. Sudeći po literaturi koju Irena pronalazi u njegovom stanu (knjiga naslova *Hercegovačka divizija*), djed Bobi bio je partizan. **(...)** Djed Bobi iznimno je simpatičan i duhovit starac, a glavni likovi imali su s njim jako prisan odnos. U svom prvom pojavljivanju potpisan je kao **Stanodavac**, a ime mu je otkriveno kasnije. Njegovo prezime nikada nije otkriveno. Bobi se pojavio u ukupno četiri epizode serije, a spomenut je u nekoliko drugih.

:**Vilma** (Inge Apelt), pokojna supruga djeda Bobija i vlasnica stana u kojem žive Robi, Teo i Kazo. Vilma je starija gospođa slaboga srca koja je iznimno neugodna i čangrizava. Iako nudi stan i Robiju i Ireni, iznimno je neugodna. Ne voli "smrdljive pankere", skinheade i "crne darkere", a također je sklonija curama kao najmoprimcima nego dečkima. Međutim, istovremeno je željna novca tako da je spremna prihvatiti i dečke za pravu cijenu, a usred pregovora je samoinicijativno podigla cijenu najamnine i curama i dečkima. Međutim, od stresa uzrokovanog pregovorima oko stana, dobila je srčani udar i preminula. Njezin je lik izvorno potpisan pod imenom **Gazdarica**, međutim njezino pravo ime otkrio je djed Bobi. Njezino je ime referenca na činjenicu da je Josip Bobi Marotti, glumac koji tumači njezinog supruga u seriji, godinama posuđivao glas Fredu Kremenku, a čija se supruga u animiranoj seriji zove Vilma, u sinkroniziranoj verziji crtane serije.

* **Brundo** (glas posudio Robert Ugrina)

* **Belizar Bubalo** (Željko Vukmirica)

* **Lino Debanić** (Filip Križan) i **Andrija** (Milivoj Beader)

* **Dražen Drašković** (Krešimir Mikić)

* **Imoteh / Jošua** (Alen Šalinović) i **Ptolomeh / Krsto** (Žarko Savić)

* **Tin Janović** (Franjo Džimi Jurčec)

* **Rade Kobešćak** (Ivica Vidović)

* **Krumpirko** (Damir Markovina)

* **Vitomira Kukoč** (Iva Mihalić) i **Miljuš Srček** (Kristijan Ugrina)

* **Blanka Lasić** (Linda Begonja)

* **Čedomir Viktor Lasić** (Žarko Radić)

* **Zvonimir Muffer** (Otokar Levaj)

* **Paranoik** (Dražen Kühn)

* **Mate Perić** (Đani Stipaničev)

* **Mirjana Picić** (Vlasta Knezović)

* **Miladojka Potleuša** (Mila Elegović)

* **Romantiko** (Neven Ciganović)

* **Peđa Stanisavljević** (Predrag Vušović)

* **Trudnica** (Marija Škaričić)

## Napomene

## Citirane epizode


## Reference

## Vanjske veze
* 
* ''Bitange i princeze'' na stranicama Interfilma